**Referat af ordinært bestyrelsesmøde i Dansk Filosofisk Selskab,**

**29/10, kl. 12-16** på SDU.

Til stede: Asger Sørensen, Andreas Beck Holm, Stine Hedegaard Bakmand, Lisbeth Jørgensen, Nikolaj Nottelmann (under pkt. 10), Erik Bendtsen, Mads Peter Karlsen, Kresten Lundsgaard Leth, Louise Jensen og Esther Oluffa Pedersen (under punkt 13, via Skype).

Afbud: Per Jepsen, Anders Engelund Kampman, Finn Collin, Raffaele Rodogno, Jacob Dahl Rendtorff, Lasse Nielsen, Søren Riis, Øjvind Larsen, Jørgen Huggler, Jens Viggo Olavi Nielsen, Peter Storm-Henningsen.

1. **Valg af ordstyrer**

Mads Peter Karlsen blev valgt.

1. **Valg af referent**

Andreas Beck Holm blev valgt.

1. **Orientering om ny studentermedhjælp.**

Bestyrelsen bød Stine Hedegaard Bakmand velkommen. Det er samarbejdet med DM, der muliggør, at selskabet kan have en studentermedhjælp; Asger redegjorde herfor, samt for de arbejdsopgaver, Stine kommer til at varetage.

1. **Præsentationsrunde**
2. **Godkendelse af dagsordenen**

Dagsordenen blev godkendt – idet vi dog planlagde at ændre rækkefølgen for at tilgodese deltagelse af Nikolaj (pkt. 10) og Esther (pkt. 13).

1. **Godkendelse af referat fra forårets bestyrelsesmøde**

Asger Sørensen pointerede, at studentermedhjælpen er honorarbetalt, ikke ansat, som der står i referatet. Herudover blev det påpeget, at det ikke alene er formanden, men hele DFS’ bestyrelse, der bakker op om at få den filosofiske verdenskongres til Aarhus i 2028. Med disse kommentarer blev referatet godkendt.

1. **Verdenskongressen 2028: Orientering ved Asger Sørensen**

Asger Sørensen præsenterede de i forvejen fremsendte bilag. Tanken er, at projektet skal komme DFS til gode, også økonomisk. Formanden understregede endvidere vigtigheden af, at selskabets hjemmeside også forefindes i en engelsk version, hvis Aarhus skal stå som et seriøst bud på en værtsby, og at det vil blive støttet af projektet. Samtidig udtrykte han en ambition om at kunne højne det professionelle niveau for konferencen. Det blev også diskuteret, hvordan man kan muliggøre deltagelse af filosoffer fra tredjeverdenslande. Asger sender et brev til rektoratet om projektet omkring den første december. Og endelig blev betydningen af ”ambassadører” for planerne om Aarhus som værtsby fremhævet.

1. **Vedtægtsændring, videre forløb. Orientering ved Asger Sørensen**

Formanden orienterede om baggrunden for vedtægtsændringen, nemlig ønsket om at gøre arbejdsgangen i bestyrelsen mere smidig, f.eks. i forbindelse med udskiftninger på posten som kasserer. Louise Jensen gjorde opmærksom på, at man allerede inden for de gældende rammer kan gøre arbejdet lidt nemmere; skulle ændringerne ikke blive vedtaget, vil denne indsigt kunne lette det fremtidige arbejde. Næste skridt i processen er en urafstemning om vedtægtsændringerne; den vil finde sted i de kommende måneder.

1. **Bestyrelse til opstilling i 2020**

Under forudsætning af at vedtægtsændringerne vedtages, stiller bestyrelsen samlet op til valg på næste generalforsamling, mens man samme sted kan stille op individuelt til repræsentantskabet. Asger Sørensen, Andreas Beck Holm, Louise Jensen, Nikolaj Nottelman og Søren Riis stiller op samlet, og konstituerer sig i princippet efterfølgende, hvis de skulle blive valgt. Asger Sørensen beklagede for øvrigt, at filosofi ved Københavns Universitet fortsat ikke ønsker at være repræsenteret i DFS’ bestyrelse, og bestyrelsen udtrykte håb om deres snarlige tilbagevenden.

1. **Kommende årsmøde 2020 (SDU), ved Nikolaj Nottelmann**

Nikolaj Nottelmann orienterede om forberedelserne til årsmødet, der har hovedtemaet ”Nationalisme og rationalitet”. Indtil videre går næsten alt efter planen; der er bl.a. sat navn på årets keynotes, mens til gengæld lokalesituationen udgør en udfordring. Man forbereder også etableringen af en hjemmeside for årsmødet. Alt ser, med Nikolajs ord, ”lyst og lovende ud”. Asger Sørensen understregede i denne sammenhæng betydningen af at sikre bredden i årsmødets sessioner; bl.a. kan man ifølge ham argumentere for, at emnerne videnskabsteori (som også er relevante for professionshøjskoler og for gymnasieskolen), anvendt filosofi (AAU) og organisationsfilosofi (CBS) er underrepræsenterede. Der var enighed om, at der naturligvis skal være plads til disse temaer, og Nikolaj modtager gerne forslag til nye sessioner. Vigtigheden af tovholdernes indsats for at få oplæg ind blev understreget; det samme gjorde betydningen af, at hjemmesiden også findes i en engelsk version, især da der ifølge Nikolaj allerede har været international interesse for årsmødet. Asger understregede, at mødet også burde kunne fungere som nationalt forum for PhD-studerende; der var ikke fuld enighed om, hvorvidt det var et stort behov, men Nikolaj var villig til at inkludere eksempelvis en paneldebat om PhD-studerendes trivsel og muligheder i Danmark i dag i programmet. Asger påpegede, at årsmødets hjemmeside med fordel kan specificere, hvornår man kan melde sig til, og at man i det hele taget med fordel kan fremme tidlig tilmelding; forskellige mulige initiativer til fremme heraf blev drøftet.

1. **Fremtidige årsmøder og DFS’ årsplan**

Kresten Lundsgaard Leth orienterede om, at han forventer at skulle spille en væsentlig rolle i forbindelse med at AAU skal arrangere årsmødet i 2021. I 2022 finder årsmødet sted på Aarhus Universitet. Der blev ytret håb om, at CBS også på et tidspunkt vil stå som arrangør.

1. **DYP**

Årbogen er godt i gænge, og vol. 52/2019 er på trapperne, men pga. rod i medlemsadministrationen er vol. 51/2018 endnu ikke udsendt til selskabets medlemmer. Det forventes, at der snarest kommer styr på tingene, og det blev understreget, at samarbejdet med Brill fungerer godt. Næste nummer af årbogen (53/2020) kommer til at handle om de forskellige traditioner i dansk filosofi, året efter bliver emnet bevidsthedsfilosofi (54/2021), og der er planer om at koble også årsmødet i Odense i 2020 til årbogen (55/2022) – en fremgangsmåde, der blev rost af formanden. Asger Sørensen gjorde endvidere opmærksom på, at man som medlem via KB har elektronisk adgang til tidligere årgange af DYP tilbage til vol. 25. Vol. 1-24 er blevet scannet ind og forventes snart tilgængeligt, dvs. tilbage til 1964.

1. **Filosofikum; diskussion af strategi, ved Esther Oluffa Pedersen**

Asger præsenterede ideen om at bruge rapporten om filosofikum som en løftestang over for den nye minister til at få styrket det filosofiske element i ”fagets videnskabsteori”. Esther Oluffa Pedersen tilsluttede sig den idé, idet hun dog også gjorde opmærksom på, at man over for en socialdemokratisk minister med fordel kan understrege aspekterne dannelse, metarefleksion, trivsel og dømmekraft, mens ideen om filosofikum i højere grad er et borgerligt projekt. Esther foreslog, at henvendelsen til ministeren skulle ske med udgangspunkt i eksempler på vellykket undervisning i videnskabsteori, og hun påtog sig at være tovholder på projektet i det nye år. Det blev aftalt, at de forskellige fagmiljøer snarest melder tilbage til Esther, hvem på stedet der laver god undervisning i videnskabsteori, så vil hun tage kontakt til dem. Allerede på mødet blev Morten Ziethen, Jacob Holtermann, Claus Emmeche, Thomas Brudholm og Antje Gimmler anbefalet. For at understrege forbindelsen til emnet videnskabsteori i gymnasiet, vil det også være relevant at inddrage Jens Viggo Olavi Nielsen.

**14) Samarbejde med DM**

Asger Sørensen havde udsendt udkast til årligt statusbrev til DM. DFS modtager 20.000 kr. i årlig støtte fra DM, til gengæld for favorable vilkår for DM-medlemmer, der melder sig ind i DFS. DM har imidlertid nedlagt det projekt, som støtten udspringer af, men Asger Sørensen er i dialog med organisationen. For at fastholde DFS’ relevans ift. DMs nye medlemspolitik, påtænker han i denne sammenhæng at definere et netværk knyttet til selskabet. Asger luftede ideen om, at man kunne komme DM endnu mere i møde ved at foreslå dem, at medlemmer af DM vil kunne få 50% i rabat på medlemskabet af DFS, og bestyrelsen var ikke afvisende. På længere sigt er hensigten, at man skal være medlem af DFS for at deltage i årsmødet, og flere medlemmer vil sikre bedre økonomi, ligesom vi får bedre forhold for DYP hos Brill.

**15) Medlemsforhold, betalingsservice etc.**

Louise Jensen orienterede om bøvlet med at overtage posten som kasserer; det er heldigvis ved at være overstået.

**16) Nyhedsbrev og kalender**

Stine Hedegaard Bakmand orienterede om kalenderen, der rummer en blanding af universitetsarrangementer og arrangementer i andre sammenhænge. Kalenderen opdateres løbende.

**17) Filosofiske Anmeldelser og Bogliste**

Erik Bendtsen og Louise Jensen orienterede om arbejdet med Filosofiske Anmeldelser og med Boglisten – et arbejde, der med Eriks eget udtryk fungerer forbilledligt, og som nyder godt af masser af bidrag. År 2019 tegner til at levere den hidtil mest omfattende samling af anmeldelser, omk. 130-140 sider.

**18) TIDskrift**

Stine Hedegaard Bakmand orienterede om den nylige udgivelse af et nyt nummer af TIDskrift. Samtidig beklagede hun, at tidsskriftet savner redaktionsmedlemmer fra især KU, DPU og CBS, og bad bestyrelsesmedlemmer nævne det hjemme. Udskiftninger i redaktionen er desuden en udfordring for arbejdet. Stine viderebragte en opfordring til, at man på universiteterne i højere grad inkluderer de studerende i eksempelvis forskergruppemøder.

**19) Eventuelt**

Ingen havde noget at anføre under dette punkt.